Ribeka Madere

Ribeka Lī Madere (angļu: Rebecca Leigh Mader; dzimusi ) ir britu un amerikāņu aktrise, kura plašāk pazīstama kā Rietumu ļaunā ragana Zelena seriālā "Reiz sensenos laikos" un Šarlota Lūisa seriālā "Pazudušie". Arī pazīstama pēc savam lomām filmās "Sātans Pradas brunčos" un "Vīri, kas skatās uz kazām".

 Dzīvesgājums 
Ribeka Madere piedzima 1977. gada 24. aprīlī Kembridžā, Lielbritānijā. Tur viņa uzauga, taču 18 gadu vecumā pameta skolu. Tā kā viņai nebija līdzekļu studijām universitātē, viņa sāka strādāt lielveikalā. Tikmēr, pateicoties dalībai skaistumkonkursā, viņa saņēma piedāvājumu no modeļu aģentūras. Lai gan aktrise atzīst, ka viņu vienmēr vairāk ir piesaistījusi aktiermāksla, nevis modeles darbs, viņa uzskatīja, ka modeles karjera varētu viņu aizvest līdz aktiermākslai.

Ribeka Madere daudzus gadus strādāja par modeli dažādās Eiropas valstīs, taču drīz vien, apņēmības pilna piepildīt sen lolotu sapni, viņa atrada modeļu aģentu Ņujorkā un pārcēlās uz turieni. Ņujorkā viņa filmējās L’Oréal reklāmas kampaņā kopā ar Bejonse, kā arī parādījās Colgate un Wella Hair reklāmās.

 Karjera 
Modelēšanas laikā Ribeka Madere sāka iegūt nelielas lomas filmās un televīzijas seriālos, saņemot piedāvājumus no nelielas aktiermākslas nodaļas savā modeļu aģentūrā. Viņa filmējās mazbudžeta filmā Mimic: Sentinel  un atveidoja nelielu lomu filmā "Hičs. Konsultants mīlas jautājumos". Viņa piedalījās arī ziepju operu "Dzīve ir viena" un "Visi mani bērni" epizodēs. 2006. gadā Ribeka Madere ieguva galveno lomu seriālā Justice, kas gan drīz tika atcelts pēc pirmās sezonas. Neskatoties uz to, šī loma ļāva Maderei pilnībā pievērsties aktrises karjerai, atsakoties no modeles darba.

Tajā pašā 2006. gadā Ribeka Madere filmējās filmā "Sātans Pradas brunčos". Pēc seriāla Justice atcelšanas 2007. gadā aktrise sāka aktīvi meklēt jaunu lomu. Pēc vairākām noklausīšanām viņa ieguva Šarlotes Lūisas lomu seriāla "Pazudušie" ceturtajā sezonā. Viņas varone kļuva par vienu no jaunajiem galvenajiem varoņiem līdzās Džeremija Deivisa, Kena Leunga un Džefa Feihija tēlam, tomēr atšķirībā no viņiem Maderes varone tika izslēgta jau piektās sezonas sākumā. Pēc aktrises teiktā, viņa bija sarūgtināta par savu atlaišanu, uzskatot, ka viņas varones stāsts nav pilnībā pabeigts. Neskatoties uz to, viņai ļoti patika strādāt pie seriāla un sadarboties ar saviem kolēģiem.

Pēc dalības seriālā Ribeka Madere filmējās vairākās filmās, tostarp "Vīri, kas skatās uz kazām" un "Lielais sprādziens", kurā galveno lomu atveidoja Antonio Banderass. 2010. gadā ar aktrisi sazinājās seriāla "Pazudušie" veidotāji Deimons Lindelofs un Karltons Kjūzs, kuri uzaicināja viņu atkal piedalīties seriālā, un aktrise pati atzinusi, ka bija par to ļoti sajūsmināta. Tādējādi viņa piedalījās vēl trijās seriāla sestās sezonas epizodēs.

Pēc tam Ribeka Madere parādījās tādu seriālu kā "Viņpus", "Mahinatori" un "Slepenie sakari" epizodēs, kā arī daudzos citos projektos. 2014. gadā aktrise pievienojās fantāzijas seriāla "Reiz sensenos laikos" aktieru sastāvam, atveidojot Zelenu — Rietumu ļauno raganu. Pēc aktrises teiktā, sākotnēji viņa nezināja, kādu tēlu atveidos, un, uzzinājusi par to, centās distancēties no iepriekšējām varones interpretācijām, radot pilnīgi jaunu tēlu. Madere arī centās, kad vien iespējams, pati veikt lielāko daļu savu triku, neizmantojot kaskadierus. Aktrise spēlēja šo lomu līdz sestās sezonas beigām, pēc kurām tika paziņots, ka viņa pamet seriālu. Tomēr izpildproducenti Ādams Horovics un Edvards Kitsis, kuri iepriekš bija strādājuši arī pie seriāla "Pazudušie", vēlāk nolēma aktrisi atgriezt, un viņa atgriezās seriāla pēdējā, septītajā sezonā.

2023. gadā Ribeka Madere pievienojās seriālam Fire Country, piedaloties trīs sērijās. Viņa piedalījās arī vienā seriāla Poppa's House sērijā.

 Personīgā dzīve 
2003. gada aprīlī Ribeka Madere apprecējās ar uzņēmēju Džozefu Arondžino. Viņu laulība ilga līdz 2008. gadam. 2016. gada 23. novembrī aktrise apprecējās atkārtoti, ar producentu un aktieri Markusu Keinu. Pārim ir divi bērni.

 Filmogrāfija 

 Lomas filmās 
GadsNosaukumsLoma2003Mimic: SentinelKarmena2004Samantha: An American Girl HolidayKornēlija Pita Edvardsa2005"Hičs. Konsultants mīlas jautājumos" (Hitch)Kima2006"Sātans Pradas brunčos" (The Devil Wears Prada)Džoselīna2008The Rainbow TribeMarijas kundze2009"Vīri, kas skatās uz kazām" (The Men Who Stare at Goats)Debora Vilsona2010"Lielais sprādziens" (The Big Bang)Zūja Vaignera"Ceremonija" (Ceremony)Esmija Bella2011Cougars Inc.Mērija2013"Dzelzs vīrs 3" (Iron Man 3)aģente

 Televīzija 
GadsNosaukumsLomaPiezīmes2001Third WatchMendijasērija: Exposing Faith2003"Visi mani bērni" (All My Children)Morgana Gordena3 sērijasFastlaneNikola Mārtinasērija: Monster2004"Dzīve ir viena" (One Life to Live)Margareta Kokrana1 sērija2005Law & Order: Trial by JuryMelānija Ferelasērija: The Abominable Showman2006Love MonkeyGreisa3 sērijas2006—2007JusticeEldena Talleragalvenā loma; 13 sērijas2007Private PracticeLeslijasērija: In Which We Meet Addison, a Nice Girl From Somewhere Else2008—2010"Pazudušie" (Lost)Šarlota Steplsa Lūisagalvenā loma; 18 sērijas2010Law & Order: Los AngelesRibeka Tounlijasērija: Pasadena2011"Neparastā ģimene" (No Ordinary Family)Viktorija Morou5 sērijas"Slepenie sakari" (Covert Affairs)Frankasērija: Half a World AwayFriends With BenefitsArielasērija: The Benefit of Avoiding the MindbangerAlphasGrifinasērija: Blind SpotAim HighVolkera kundze4 sērijas2012"Viņpus" (Fringe)Džesika Holta2 sērijas"Mahinatori" (White Collar)Abigeila Kinkeidasērija: Honor Among Thieves30 Rocksuper seksīga sievietesērija: My Whole Life Is Thunder2013Key & PeeleCIP aģentesērija: East/West Bowl RapDrop Dead DivaRobina kundzesērija: Jane's Secret Revealed2014"Noliktava nr.13" (Warehouse 13)Līza da Vinčisērija: Endless Terror"Dzimuši policisti" (Blue Bloods)Torija Parsonsasērija: Most Wanted2015"Īpašo uzdevumu vienība Hawaii 5-0" (Hawaii Five-0)Nikola Būtasērija: Ua 'aihue2014—2018"Reiz sensenos laikos" (Once Upon a Time)Rietumu ļaunā ragana Zelenagalvenā loma; 56 sērijas2023Fire CountryFeja Stouna3 sērijas2024Poppa's HouseSūzens Pīrsasērija: School Days

 Atsauces 

 Ārējās saites 

Kategorija:1977. gadā dzimušie
Kategorija:Angļu balss aktrises
Kategorija:Anglijas fotomodeļi
Kategorija:Angļu kinoaktrises
Kategorija:Angļu televīzijas aktrises